
                   1. Situaţia din Orientul Mijlociu şi Golful Persic
                   Potrivit analiştilor şi experţilor, forţele aeriene americane au înfiinţat un grup secret de planificare strategică, cu misiunea de a pregăti următorul război, pe fondul intensificării tensiunilor cu Iranul. Grupul de lucru al proiectului "Check​​mate", suc​ce​​so​rul celui care a planificat campania aeriană din timpul războiului din Golful Persic din anul 1991, a fost reînfiinţat de Pentagon, vara anului 2007. Grupul de lucru este format din circa 30 de ofiţeri de top ai aviaţiei, experţi în apărare şi cyberspace, iar acţiunile sale sunt raportate direct generalului Michael Moseley, şeful Forţelor aeriene americane. 

                   Planurile detaliate ale unui posibil atac asupra Iranului au fost puse la punct încă de acum doi ani, de CENTCOM - comandamentul central american.

                   Misiunea “Checkmate” este furnizarea de planuri realiste din punct de vedere strategic, operaţional şi tactic, care pot fi susţinute logistic şi sunt fezabile din punct de vedere politic. 

                   Eşecul adoptării la ONU a unor sancţiuni care să pună capăt ambiţiilor nucleare ale Iranului, despre care regimul de la Te​heran afirmă că sunt paşnice, a dat naştere unei discuţii intense despre po​sibilitatea unor lovituri militare. Dezbaterea a devenit cu atât mai intensă, cu cât ministrul francez de externe, Bernard Kouchner, a declarat, recent, că lumea trebuie să se pregătească pentru ce este mai rău, adică pentru război. Deşi el şi-a nuanţat ulterior declaraţiile, Franţa sprijină SUA şi cere adoptarea unor sancţiuni mai dure la adresa Iranului, deşi Rusia şi China se opun. Marea Britanie a încercat să fie puntea de legătură între cele două curente divergente. 

                   Rezultatele proiectului “Checkmate”  sunt aplicabile în cazul oricărui potenţial război aerian, luând în calcul nu doar ameninţările din partea Iranului, ci şi pe cele chineze sau nord-coreene. “Checkmate” a fost înfiinţat în anii ’70 pentru a contracara ameninţările sovietice, fiind desfiinţat în anii ’80 şi apoi reînfiinţat la începutul anilor ‘90, înaintea războiului din Golful Persic. 

                   Preşedintele iranian, Mahmoud Ahmadinejad, a declarat că Iranul nu are nevoie de armament nuclear şi că ţara sa nu se pregăteşte de un război cu Statele Unite. "Trebuie să apreciaţi faptul că noi nu avem nevoie de bomba nucleară. Nu avem nevoie de ea. De ce să avem nevoie de o bombă?", a întrebat retoric liderul iranian. "Este greşit să gândim că Iranul şi SUA se îndreaptă spre război. Cine spune acest lucru? De ce să mergem la război? Nu se pregăteşte nici un război", a afirmat Mahmoud Ahmadinejad.

                   Cu prilejul unui interviu, şeful Comandamentului Central american, amiralul William Fallon, a părut şi el dornic să dea asigurări pozitive. Întrebat dacă este în pregătire un război, W. Fallon a răspuns: "Nu. Sper sincer că nu. (...) Toate zvonurile acestea despre un conflict mi se par dăunătoare şi nefolositoare". 

                   M. Ahmadinejad, care participă la Adunarea Generală a ONU, de la New York, a reiterat poziţia Iranului că programul său nuclear este de natură strict paşnică. "Planul şi programul nostru sunt foarte transparente. În relaţiile politice, bomba atomică nu este de nici un folos, în acest moment. Dacă ar fi fost folositoare, ar fi împiedicat prăbuşirea Uniunii Sovietice. Dacă ar fi fost folositoare, ar fi rezolvat problemele americanilor în Irak. Vremea bombei nucleare a trecut", a apreciat liderul iranian. El a adus în discuţie şi acuzaţiile SUA, potrivit cărora Iranul i-ar sprijini pe militanţii din Irak, oferindu-le armament şi posibilitatea de a efectua antrenamente. 

*

                   Pe de altă parte, Casa Albă cere Congresului american să aprobe încă aproximativ 200 miliarde de dolari, pentru războaiele din Afganistan şi Irak, fapt care va conduce la concluzia că anul 2008 va deveni cel mai costisitor an de când a început războiul în Irak. 

                   Costurile de război suportate de SUA au continuat să crească, pe fondul suplimentării trupelor şi al producerii de echipament modern. Noile camioane, rezistente la explozia minelor, costă de şase ori mai mult decât un “Humvee” blindat. Potrivit unui oficial american, preţul plătit de contribuabili pentru războiul din Irak e​ste de 12 miliarde de dolari pe lună, în această sumă intrând şi costul operaţiunilor CIA şi cheltuielile pentru construcţia noii ambasade. În anul 2004, SUA au plătit pentru războaiele din Afganistan şi Irak 94 miliarde de dolari. În anul 2005, costul s-a ridicat la 108 miliarde, pentru ca, în 2006, să ajungă la 122 de miliarde. Estimările oficialilor guvernamentali, care gestionează bugetul de apărare, in​dică faptul că noua cerere financiară va aduce costul cumulativ al războiului din Irak la peste 600 miliarde de dolari. Această sumă reprezintă mai mult decât s-a cheltuit în războiul din Coreea şi aproape la fel de mult ca în războiul din Vietnam. 

                   În plus, Irakul se anunţă drept marea miză a alegerilor prezidenţiale din 2008. Potrivit analiştilor, dacă preşedintele SUA, cu ocazia publicării raportului despre Irak, va declara că nu a venit încă momentul reducerii efectivelor, adversarii săi democraţi, majoritari în Congres, nu îi vor putea impune o retragere. 

                   "Realităţile constituţionale fiind acelea care sunt, poziţiile lui George W. Bush sunt de necombătut", a afirmat Ted Carpenter, expert la Institutul Cato. "Nu există nici o şansă, cu excepţia unei majorităţi zdrobitoare în ambele Camere, astfel încât Congresul să poată să impună o schimbare de politică, o retragere sau un calendar al retragerii", a adăugat el. "Chiar dacă va reuşi să adopte o astfel de măsură, preşedintele îşi va exercita dreptul de veto, iar democraţii sunt foarte, foarte departe de a dispune de voturile necesare pentru a anula acest veto", a concluzionat Ted Carpenter.  

                   George W. Bush a făcut uz de dreptul la veto în mai 2007, când democraţii au încercat să condiţioneze printr-o lege finanţarea războiului de adoptarea unui calendar al retragerii din Irak. Potrivit analiştilor, dezbaterile bugetare, care se anunţă după raportul preşedintelui american, vor furniza reprezentanţilor Partidului Democrat o nouă ocazie de a încerca să onoreze mandatul pe care mulţi dintre americani li l-au încredinţat în 2006 şi de a oferi garanţii unei puternice mişcări antirăzboi, care va cere socoteală atunci când vor fi desemnaţi candidaţii la alegerile prezidenţiale şi parlamentare din 2008. Analiştii consideră, însă, că democraţii riscă să îşi diminueze şansele, renunţând să fixeze un termen-limită pentru misiunea irakiană, preferând de exemplu o dată de începere a retragerii. "Democraţii au sperat în ultimele luni să atragă de partea lor o parte a republicanilor mai moderaţi. Nu văd nici un motiv să cred că au reuşit", a apreciat Stephen Hess, de la Institutul Brookings. El consideră că Administraţia americană a reuşit cu succes să limiteze neliniştea care ameninţă să câştige teren în rândul republicanilor. "Presupun că preşedintele a depus destule eforturi pentru a demonstra că va continua să facă exact ceea ce a făcut până în prezent şi că poziţiile sale sunt puţin mai puternice decât erau când a determinat eşuarea planurilor democraţilor de a impune un calendar al retragerii”, a afirmat Stephen Hess.

                   "Suntem în pline alegeri prezidenţiale, candidaţii vor trebui să răspundă în faţa circumscripţiilor lor, nu vor acorda atenţie afirmaţiilor generalului Petraeus, (comandantul american din Irak), ci vor încerca să îi mulţumească pe cei care îi vor alege sau îi vor desemna drept candidaţi", a declarat, la rândul său, Larry Sabato, profesor de politică. El consideră că democraţii, etichetaţi de adversarii lor drept pasivi, îşi asumă riscuri opunându-se frontal strategiei irakiene, dacă se confirmă că aceasta dă roade. Republicanii îşi asumă, de asemenea, o serie de riscuri asociindu-se cu un preşedinte nepopular şi cu siguranţă preferă să păstreze distanţa. Larry Sabato consideră totuşi că alegerile prezidenţiale au loc în mai mult de un an şi că situaţia se poate întoarce în avantajul republicanilor până atunci. În ceea ce îl priveşte pe George W. Bush, el va continua să sfideze Congresul dacă va fi nevoie, "deoarece imaginea sa pentru posteritate depinde de Irak: fie reuşeşte (...), fie renumele său în cărţile de istorie va fi redus la neant", a concluzionat Larry  Sabato.

*

                   În ceea ce priveşte Israelul, Uniunea Europeană a solicitat guvernului ţării sa revină asupra deciziei sale de a declara Fâşia Gaza drept o “entitate ostilă”, adoptând aceeaşi poziţie ca şi Secretarul general al ONU, a declarat Cristina Gallach, purtător de cuvânt al Înaltului reprezentant al UE pentru Politica Externă Javier Solana. 

                   Secretarul general al ONU, Ban Ki-moon, a cerut Israelului sa revină asupra acestei decizii, care este, în opinia lui, "contrară obligaţiilor Israelului faţă de populaţia civilă, în virtutea dreptului umanitar internaţional şi a drepturilor omului". "Am spus mereu că nu-i vom abandona pe palestinieni şi că vom face tot posibilul pentru a nu fi afectate condiţiile lor de viaţă, şi ne temem că această decizie ar putea avea acest efect", a mai spus C. Gallach.             

                   Israelul a deschis calea impunerii unor sancţiuni economice împotriva Fâşiei Gaza, decretând acest teritoriu drept o entitate ostilă. Hotarârea a fost denunţată imediat ca o pedeapsă colectivă de islamiştii din cadrul mişcării Hamas, care au preluat controlul asupra acestui teritoriu palestinian la 15 iunie a.c. 

*

                   Naţiunile arabe şi alte ţări islamice, care denunţă aresanul nuclear al Israelului, au adoptat o rezoluţie în cadrul Agenţiei Internaţionale pentru Energie Atomică, prin care solicită tuturor statelor din Orientul Mijlociu să renunţe la armele atomice. Rezoluţia a fost adoptată cu 53 de voturi pentru, două împotrivă şi 47 de abţineri din partea statelor occidentale şi a celor aflate în curs de dezvoltare. Decizia nu este coercitivă, însă simbolizează tensiunile cu privire la presupusul arsenal nuclear al Israelului şi atrage atenţia asupra nerespectării Tratatului de Neproliferare nucleară. 

                    Israelul este bănuit că deţine singurul arsenal nuclear din Orientul Mijlociu, deşi nu a confirmat şi nici nu a dezminţit vreodată informaţiile în acest sens. 

                   O rezoluţie similară care îndemna toate statele din Orientul Mijlociu să adopte măsurile de siguranţă ale AIEA în domeniul nuclear a fost aprobată în cadrul Adunării generale de anul trecut a AIEA, fiind respinsă doar de Israel şi Statele Unite, aşa cum s-a întâmplat şi în acest caz. 

                   Egiptul a reintrodus rezoluţia în acest an, în încercarea de a obţine un consens deplin, însă a adăugat două noi clauze, care au determinat statele occidentale nealiniate şi cele aflate în curs de dezvoltare să se abţină de la vot. Una dintre clauze recomandă tuturor naţiunilor din Orientul Mijlociu să nu fabrice sau să testeze arme nucleare şi nici să permită desfăşurarea acestora pe teritoriul lor. Cea de-a doua clauză recomandă marilor puteri în domeniul nuclear să nu împiedice o asemenea iniţiativă. 

                   Diplomaţii arabi au atras atenţia asupra lipsei unui echilibru de putere în Orientul Mijlociu din cauza arsenalului nuclear israelian, care generează instabilitate şi determină şi alte state să încerce să obţină arme de distrugere în masă.

                   2.  Raportul anual al UNICEF privind educaţia 

                   Organizaţia Naţiunilor Unite pentru copii - UNICEF avertizează în raportul dat recent publicităţii că milioane de copii din centrul şi estul Europei nu au acces la un sistem de educaţie eficient. Potrivit raportului, sistemele de învăţământ din unele ţări din această regiune nu oferă un acces egal la învăţământul de bază, fapt care conduce la agravarea discrepanţelor sociale dintre oameni. 

                   Raportul intitulat "Educaţie doar pentru unii" menţionează Republica Moldova alături de Armenia, Azerbaidjan, Turkmenistan, Tadjikistan, şi Bosnia-Herţegovina drept ţările cele mai afectate de absenţa drepturilor egale la educaţie. În document se precizează că în unele ţări din centrul şi estul Europei 14 milioane de copii nu merg la şcoală. De asemenea, 2,4 milioane dintre aceştia nu au absolvit nici măcar ciclul primar de învăţământ şi aproape 12 milioane l-au absolvit doar pe acesta.

                   Raportul UNICEF avertizează că evoluţiile din sistemele educaţionale din centrul şi estul Europei nu fac decât să amplifice inegalităţile sociale. Transferul de la un învăţământ vocaţional la unul care favorizează pregătirea pentru educaţia superioară îi face pe părinţii săraci să nu mai considere şcoala importantă. Potrivit raportului, acesta este motivul pentru care mulţi copii care provin din familii sărace renunţă la învăţământul gimnazial pentru a munci. În plus, majoritatea şcolilor se găsesc în oraşe, ceea ce limitează accesul la educaţie a copiilor din mediul rural. 

                   Organizaţia Naţiunilor Unite pentru copii consideră că eşecul ţărilor menţionate de a oferi educaţie de bază pentru toate categoriile sociale subminează competitivitatea economică a acestor state şi perpetuează sărăcia. 

                   Raportul recomandă majorarea cheltuielilor alocate educaţiei până la cel puţin 6% din Produsul Intern Brut. În prezent, media PIB pentru învăţământ, alocată de ţările din regiune este de circa 3%.

                   Documentul UNICEF concluzionează că doar ţările care au aderat la Uniunea Europeană au reuşit fie să îşi îmbunătăţească, sau să menţină acelaşi grad de şcolarizare ca înainte de căderea regimurilor comuniste.

                   3. Noi negocieri privind statutul provinciei Kosovo

                   La Londra au început negocierile dintre delegaţia albanezilor din Kosovo şi troica de negociatori (SUA, UE, Rusia), în vederea pregătirii discuţiilor directe dintre guvernele de la Belgrad şi Pristina cu privire la viitorul statut al provinciei Kosovo, ce vor avea loc la New York. “Independenţa nu se află pe agendă. Ea este un fapt împlinit”, a declarat prim-ministrul din Kosovo, Agim Ceku. El a precizat că va prezenta tratatul propus de Kosovo asupra viitoarelor relaţii cu Serbia, ca state egale şi independente. Noua fază a negocierilor cu privire la viitorul statut al Kosovo se va încheia la 10 decembrie, când reprezentanţii troicii urmează să prezinte Naţiunilor Unite un raport referitor la rezultatul acestor negocieri, a precizat Agim Ceku. 

                   Declararea independenţei provinciei Kosovo ar putea avea consecinţe devastatoare, avertizează V. Kostunica. Premierul sârb a avertizat SUA şi pe albanezii din Kosovo că vor fi responsabili de izbucnirea unor violenţe devastatoare, “în cazul în care vor înşfăca provincia şi îi vor declara independenţa”.  Serbia oferă cel mult o autonomie extinsă pentru Kosovo, în timp ce albanezii, aflaţi de opt ani sub administrare ONU, doresc independenţa deplină. 

                   V. Kostunica a mai afirmat că “trebuie să avertizăm asupra consecinţelor devastatoare pe care un asemenea act violent le-ar avea - lucru care nu s-a întâmplat niciodată de la înfiinţarea ONU. Şi asta facem tot timpul”. Referindu-se la posibilitatea ca Serbia să trimită trupe în regiune, în cazul în care provincia îşi va declara independenţa, premierul sârb a precizat că “deocamdată, ne concentrăm eforturile pentru a ne asigura că nu se va lua o decizie unilaterală privind independenţa. Dacă acest lucru se va întâmpla, va trebui să ne asigurăm că legăturile cu sârbii din provincie nu vor fi întrerupte”.

                  Negociatorul-şef din partea Serbiei la discuţiile privind statutul provinciei Kosovo a avertizat, la rândul său, că regiunea separatistă ar putea deveni o sursă permanentă de instabilitate dacă nu se ajunge la o soluţie de compromis în cadrul negocierilor mediate de troica internaţională formată din SUA, UE şi Rusia. “Dacă discuţiile nu vor fi luate în serios, rezultatul va fi un conflict fără sfârşit. Singura speranţă de a rezolva ceva rămân negocierile serioase pentru ajungerea la un compromis”, a declarat ministrul Slobodan Samardzic.

                   4. Sistemul american antirachetă din Europa
                   “Rusia consideră o ameninţare directă în amplasarea elementelor sistemului american antirachetă în Europa de Est şi pregăteşte în prezent un răspuns la planurile americane”, a declarat ministrul de externe Serghei Lavrov. “Noi percepem planurile americane ca o ameninţare şi ne pregătim să răspundem la ele. Orice acţiune provoacă reacţie”, a apreciat ministrul rus, subliniind că este de datoria responsabililor militari ţării sale să dea un răspuns eficient la orice fel de ameninţare la adresa Rusiei. 

                   Referindu-se la pericolul potenţial din partea rachetelor iraniene, de care scutul antirachetă ar urma să apere Europa, după cum asigură Administraţia americană, şeful diplomaţiei ruse a accentuat că Iranul nu deţine în prezent rachete de această capacitate, iar dacă va dori să se doteze cu astfel de arme, i-ar lua mult timp. “Când colegii americani susţin că radarul de la Gabala nu-l poate înlocui pe cel din Cehia, eu ştiu de ce. Pentru că staţia de la Gabala nu poate urmări teritoriul rus de la graniţa sa de vest până în Urali, iar radarul din Cehia – da”, a afirmat Lavrov, comentând declaraţia făcută de Henry Obering, directorul programului american antirachetă, potrivit căruia “sistemul de avertizare rusesc din Azerbaidjan nu poate înlocui staţia radar pe care SUA doresc s-o instaleze în Cehia”. 

                   O echipă de înalţi experţi americani a vizitat, recent, staţia radar de la Gabala, după ce preşedintele rus Vladimir Putin a propus SUA să renunţe la planul de amplasare a elementelor antirachetă în Cehia şi Polonia şi să folosească în schimb instalaţia din Azerbaidjan. Delegaţia americană a fost condusă de generalul Patrik O’Reilly, directorul adjunct al Agenţiei de apărare antirachetă a Pentagonului, fiind înoţit în timpul vizitei de o serie de ofiţeri ruşi. Aceasta este prima dată când experţii americani vizitează această staţie radar veche de 20 de ani. Un oficial american a declarat că „este vorba de o vizită la aceste instalaţii şi o prezentare făcută de oficialii ruşi despre capacităţile lor“. Radarul din Gabala, printre cele mai importante astfel de instalaţii din lume, are o rază de 6.000 de kilometri şi scanează Oceanul Indian, Orientul Mijlociu şi întreg teritoriul Africii de Nord. Rusia plăteşte anual Azerbaidjanului o chirie de şapte milioane de dolari pentru această bază. 

                   Cu toate acestea, directorul programului de Apărare a Pentagonului, a declarat că vechile sisteme de avertizare sovietice nu sunt capabile să înlocuiască un radar precum cel pe care Statele Unite doresc să îl amplaseze pe teritoriul Cehiei. 
                   În cadrul unui discurs suţinut la Institutul European, o organizaţie publică bazată pe afaceri transatlantice, generalul Henry A. Obering a Rusiei să unească radarul său din Azerbaidjan cu cel propus de americani în Europa centrală.
                   Propunerea Rusiei de a se crea un sistem de aparare împotriva rchetelor la nivel global ar putea avea finalitate până în anul 2020, conform declaraţiilor lui Serghei Ivanov. Rusia a venit cu propunerea de a exista un singur sistem de apărare împotriva rachetelor pentru toţi participanţii cu drepturi egale de acces în cadrul acestui sistem antirachetă.

